‘Nuwe verwikkelinge’ rakende Supra-kwessieSupra Mahumapelo, premier van Noordwes. Foto: ANA ŉ Mediakonferensie Woensdagoggend waar Supra Mahumapelo, premier van Noordwes, sy bedanking sou bevestig, is onbepaald uitgestel. Mahumapelo se kantoor het in ŉ verklaring gesê die uitstel is weens “nuwe verwikkelinge”. “Ons vra om verskoning vir enige ongerief wat veroorsaak is deur hierdie onbepaalde uitstel,” het Brian Setswambung, Mahumapelo se woordvoerder, in ŉ vroegoggend-verklaring gesê. Maroela Media het vroeër berig Mahumapelo het Dinsdagaand aan die SAUK gesê hy sal teen Woensdagmiddag die voormalige premier van Noordwes wees. Ure vroeër het Mahumapelo in sy provinsiale begrotingsrede bevestig hy sal voor Vrydag “ŉ brief aan die speaker van die wetgewer skryf”. Hoewel hy nie uitgebrei het oor wat die inhoud van die brief sal behels nie, word daar wyd verwag dat dit sy amptelike bedanking sal wees ná weke lange volgehoue druk uit alle oorde vir sy bedanking. Betogers het weke lank aan gewelddadige protesoptredes deelgeneem om te eis dat Mahumapelo sy tasse pak. Inwoners beskuldig die premier van korrupsie wat hulle meen die rede is vir die swak toestand waarin die provinsie verkeer. Op talle plekke is daar ŉ ooglopende gebrek aan basiese dienste soos water en sanitasie. Betogers is ook ontevrede oor die provinsiale regering se onvermoë om werkskepping in die provinsie aan te moedig. Mahumapelo het verwarrende kriptiese boodskappe in sy begrotingsrede gegee. “In sommige kritieke gevalle in ons lewe word daar op ons as lid van die mensdom ŉ beroep gedoen om die essensie van die afwesigheid van teenwoordigheid te skep. Dit is daarom dat ek binne die konteks van hierdie essensie van afwesigheid van teenwoordigheid en in volle ooreenstemming met die Grondwet vir die speaker sal skryf met hierdie onderneming voor Vrydag vandeesweek,” het hy gesê. Laat Dinsdagaand het die ANC gesê hy aanvaar Mahumapelo se besluit om vrywillig van sy amp afstand te doen, maar nou blyk daar weer onsekerheid te wees of Mahumapelo werklik sy bedanking gaan deurvoer. Joe McGluwa, die DA se provinsiale leier in Noordwes, het Dinsdagaand gesê die party hou voet by stuk dat Mahumapelo se oortredings nie net oorgesien kan word omdat hy bedank het nie. “Hy moet nog steeds aanspreeklik gehou word vir die ineenstorting van Noordwes.” Mahumapelo (49) het op 21 Mei 2014 die vyfde premier van Noordwes geword. Hy het Thandi Modise opgevolg.